מספר פנימי: 2013422

הכנסת העשרים

**יוזמים: חברי הכנסת** **עבדאללה אבו מערוף**  
 **איימן עודה**  
 **עאידה תומא סלימאן**  
 **דב חנין**  
 **יוסף ג'בארין**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3876/20

הצעת חוק הביטוח הלאומי (תיקון – זכאות להטבות לקטועי ידיים על פי הסכם הניידות),

התשע"ז–2017

|  |  |  |
| --- | --- | --- |
| תיקון סעיף 406 | 1. | בחוק הביטוח הלאומי [נוסח משולב], התשנ"ה–1995[[1]](#footnote-2), בסעיף 406, אחרי פסקה (5) יבוא: |
|  |  | "(6) זכאות להטבות לפי ההסכם בדבר גמלת הניידות תחול גם על מבוטחים שהם קטועי ידיים מהמרפק ומעלה ומחזיקים ברישיון נהיגה." |

דברי הסבר

הסכם הניידות שנחתם בין המוסד לביטוח לאומי בין משרד האוצר מכוח סעיף 9(א) לחוק הביטוח הלאומי [נוסח משולב], התשנ"ה–1995, מעניק הטבות והלוואות לקניית רכב ואבזרים לזכאי אשר מוגדר כמוגבל בניידות, בהתאם לרשימת הליקויים הקבועה בתוספת א' של ההסכם. הרשימה האמורה היא רשימה סגורה, ומתייחסת לליקויים בפלג גופו התחתון של המבוטח.

קטועי ידיים מהמרפק ומעלה, אינם מוזכרים בהסכם ולפיכך אינם זכאים להטבות מכוחו. תכלית ההסכם היא לתת הקלות והטבות למבוטחים שהם מוגבלים בניידות.

מוצע להכיר במבוטחים קטועי ידיים מהמרפק ומטה כמוגבלים בניידות לפי ההסכם האמור. מבוטחים עם ליקוי זה יכולים להשתמש ברכב ולנהוג בו, באמצעות שימוש בפטנט ייחודי שמקנה להם יכולות ומיומנות לנהיגה, שהוא פרי ההתפתחות הטכנולוגית בענף זה.

ועדת העבודה, הרווחה והבריאות של הכנסת ערכה דיון בעניין והתברר שבישראל ישנם כ-40 מבוטחים בלבד הסובלים מליקוי זה (קטועי שתי הידיים), ומתוכם כ-10 מבוטחים בלבד מחזיקים ברישיון נהיגה ויכולים לנהוג באמצעות האמצעים הטכנולוגיים החדשים שפותחו.

קטועי הידיים מעל המרפק הם מוגבלים בניידות ולא יכולים להשתמש בתחבורה הציבורית.

מטרת הצעת החוק היא לסייע להם להשתלב בשוק העבודה לפי כישוריהם ולהגיע למקומות עבודתם באופן עצמאי באמצעות רכישת רכב שמותאם לצורכיהם.

הצעת חוק דומה בעיקרה הונחה על שולחן הכנסת השמונה-עשרה על ידי חבר הכנסת עפו אגבאריה וקבוצת חברי הכנסת (פ/2439/18).

הצעות חוק זהות הונחו על שולחן הכנסת השמונה-עשרה ועל שולחן הכנסת התשע-עשרה על ידי חבר הכנסת עפו אגבאריה וקבוצת חברי הכנסת (פ/4489/18; פ/312/19) ועל שולחן הכנסת העשרים על ידי חבר הכנסת עבדאללה אבו מערוף וקבוצת חברי הכנסת (פ/924/20; הוסרה מסדר היום ביום כ"ב באדר התשע"ו (2 במרס 2016)).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ז בשבט התשע"ז – 13.2.17

1. ס"ח התשנ"ה, עמ' 210. [↑](#footnote-ref-2)